CELEX: 62009CN0490
Language: da
Date: 2009-11-30 00:00:00
Title: Sag C-490/09: Sag anlagt den 30. november 2009 — Kommissionen for De Europæiske Fællesskaber mod Storhertugdømmet Luxembourg

13.2.2010   
            
            
               DA
            
            
               Den Europæiske Unions Tidende
            
            
               C 37/21
            
         Sag anlagt den 30. november 2009 — Kommissionen for De Europæiske Fællesskaber mod Storhertugdømmet Luxembourg
   (Sag C-490/09)
   2010/C 37/24
   Processprog: fransk
   
      Parter
   
   
      Sagsøger: Kommissionen for De Europæiske Fællesskaber (ved G. Rozet og E. Traversa, som befuldmægtigede)
   
      Sagsøgt: Storhertugdømmet Luxembourg
   
      Sagsøgerens påstande
   
   
               —
            
            
               Det fastslås, at Storhertugdømmet Luxembourg har tilsidesat sine forpligtelser i henhold til EF-traktatens artikel [49], da det i deres nuværende formulering har opretholdt henholdsvis artikel 24 i Code des assurances sociales (lov om sociale forsikringsordninger), der udelukker godtgørelse af biomedicinske analyser, der er udført i en anden medlemsstat, idet den kun bestemmer, at udgifterne til disse analyser afholdes gennem betalende tredjemand, og artikel 12 i Statuts de l'Union des caisses de maladie (vedtægterne for sammenslutningen af sygekasser), der som betingelse for godtgørelse af biomedicinske analyser, der er udført i en anden medlemsstat, kræver, at samtlige betingelser for dispensation som fastsat i de nationale luxembourgske aftaler er opfyldt.
            
         
               —
            
            
               Storhertugdømmet Luxembourg tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Europa-Kommissionen har med sit søgsmål gjort gældende, at Storhertugdømmet Luxembourg har tilsidesat princippet om fri udveksling af tjenesteydelser, som er fastslået i artikel 49 EF, idet det har opretholdt lovbestemmelser, som udelukker godtgørelse af analyser og undersøgelser fra biomedicinske laboratorier, der er udført i andre medlemsstater, eller der som betingelse for en sådan godtgørelse kræver, at samtlige betingelser for dispensation som fastsat i luxembourgsk ret er opfyldt.
   Kommissionen har som eksempel henledt opmærksomheden på, at de nationale myndigheder kun afholder analyse- og undersøgelsesudgifterne i tilfælde af, at de er udført på et særligt analyselaboratorium, der opfylder alle de i luxembourgsk lovgivning fastsatte betingelser. I visse medlemsstater udføres sådanne analyser dog ikke af et laboratorium, men af lægerne selv.
   Ifølge Kommissionen kan de omhandlede begrænsninger ikke begrundes i et tvingende alment hensyn, og de udgør end mindre en uomgængelig og forholdsmæssig foranstaltning til at nå det forfulgte formål om beskyttelse af den offentlige sundhed.